Predkladacia správa

	Vláda Slovenskej republiky schválila Programové vyhlásenie vlády 31. júla 2006 uznesením č. 660. Národná rada Slovenskej republiky schválila programové vyhlásenie uznesením č. 26 zo 4. augusta 2006. Ministerstvo zdravotníctva Slovenskej republiky rozpracovalo programové vyhlásenie na podmienky rezortu zdravotníctva, v ktorom stanovilo podľa bodu E. Politika kontroly tabaku a prevencia fajčenia, úlohu v oblasti prípravy Národného programu kontroly tabaku z dôvodu naliehavosti a riešenia problematiky kontroly tabaku.

Podľa Svetovej zdravotníckej organizácie (ďalej len SZO) vo svete fajčí 1,1 miliardy osôb a ak sa trend fajčenia nezmení, tak sa očakáva, že do roku 2025 bude zaznamenaný vzostup fajčiarov na 1,6 miliardy. Ročne umiera na ochorenia súvisiace s fajčením okolo 4 milióny ľudí a na základe výpočtov odborníkov SZO sa predpokladá,  že v roku 2030 to bude približne 10 miliónov osôb. Inak povedané, v  20. storočí tabak zapríčinil okolo 100 miliónov úmrtí a v 21. storočí to môže byť až 1 miliarda úmrtí. V Európe žije len 15% obyvateľstva našej planéty, ale na celosvetových zdravotných následkov v dôsledku fajčenia sa Európa podieľa takmer  30%. Koncom 90-tych rokov na následky fajčenia v Európe ročne zomieralo okolo 1,2 milióna ľudí, čo tvorilo  okolo 14% všetkých  úmrtí. Ak nebudú prijaté zásadné  opatrenia, tak v roku 2020 na následky fajčenia bude v Európe zomierať ročne 2,0 milióny ľudí, čo bude tvoriť takmer 20% z celkovej úmrtnosti. Hrozba takéhoto vývoja  naďalej pretrváva a to aj  napriek tomu, že za posledných tridsať  rokov sa počet fajčiarov v populácii nad 15 rokov znížil zo 45% na 30%. Existujúcu situáciu komplikuje stále rastúci počet  fajčiarov medzi  ženami, mládežou a sociálno-ekonomicky slabými skupinami. Fajčenie patrí spolu s alkoholom, obezitou, nedostatkom pohybu, vysokými hladinami cholesterolu k základným rizikovým faktorom vzniku veľkého počtu chorôb.

V posledných rokoch fajčenie však už nie je iba problémom vyspelých krajín. Naopak, v týchto krajinách pochopili, čo fajčenie znamená nielen pre zdravie jednotlivca a spoločnosti, ale akým bremenom i je z hľadiska zdravotníckeho, sociálneho a v nemalej miere ekonomického. Ťažisko epidémie sa aj v dôsledku  záujmov tabakového priemyslu presúva na štáty rozvojové, respektíve rozvíjajúce. K posledne uvedeným patrí aj Slovenská republika, kde je zaznamenaná povážlivo vysoká miera fajčenia u mládeže a detí, ktoré navštevujú základnú a strednú školu. Konkrétnejšie štatistické prehľady poskytuje príloha.

	Z tohto dôvodu Svetová zdravotnícka organizácia už v roku 1987 iniciovala vypracovanie prvého akčného plánu kontroly tabaku, ktorý mal za cieľ znížiť prevalenciu fajčenia v rámci európskeho regiónu. Za týmto účelom boli predložené a schválené štyri akčné plány, ktoré konkretizovali stratégie a nástroje kontroly tabaku. 

	Z hľadiska prípravy Národného programu kontroly tabaku bolo medzníkom prijatie 3. akčného plánu pre Európu bez tabaku (1997 – 2001) rezolúciou na 47. zasadnutí Svetového zdravotníckeho zhromaždenia v Instanbule 18. septembra 1997, kde sa za jednu z kľúčových stratégií politiky kontroly tabaku uviedlo prijatie Národného programu kontroly tabaku, respektíve akčného programu, jednotlivými vládami v štátoch európskeho regiónu Svetovej zdravotníckej organizácie. Svetová zdravotnícka organizácia zároveň odporúčala, aby financovanie Národného akčného plánu kontroly tabaku vychádzalo zo stupňa závažnosti epidemiologickej situácie v jednotlivých štátoch. 
	
	Cieľom Národného programu kontroly tabaku je zabezpečiť rámec pre opatrenia na celoštátnej a regionálnej úrovni, ktoré budú rešpektovať úctu k životu, redukovať prevalenciu fajčenia a ochraňovať súčasné a budúce generácie od dôsledkov fajčenia a účinkov nedobrovoľného fajčenia. 	Národný program kontroly tabaku má za cieľ umožniť a podporiť multisektoriálnu, na dôkazoch založenú politiku redukovania dopytu a ponuky po tabakových výrobkoch. Taktiež by mal prispieť k budovaniu sociálneho prostredia bez tabaku.

Principiálnym cieľom Národného programu kontroly tabaku je každoročne  znížiť počet fajčiarov, aby sa v priemere najmenej o dvojnásobok zvýšil počet tých, ktorí prestanú  fajčiť a  zabezpečiť právo občanom dýchať vzduch bez tabakového dymu.

Neoddeliteľnou súčasťou Národného programu kontroly tabaku bude akčný plán, ktorý definuje rezortnú zodpovednosť za úlohy obsiahnuté v Národnom programe kontroly tabaku, finančné aspekty a ľudské zdroje potrebné na kontrolu tabaku. Národný akčný plán kontroly tabaku bude predložený po schválení Národného programu kontroly tabaku v termíne do 31. júna 2008 v zmysle rozpracovaného Programového vyhlásenia vlády SR na podmienky rezortu zdravotníctva.

	Národný program kontroly tabaku má v súčasnosti schválených 25 štátov európskeho regiónu. Z krajín členských a pristupujúcich k Európskej únii má národný program schválených 16 štátov: Dánsko, Estónsko, Fínsko, Francúzsko, Maďarsko, Írsko, Taliansko, Litva, Holandsko, Nórsko, Poľsko, Portugalsko, Slovinsko, Španielsko, Švédsko a Veľká Británia.